《后梁招讨王彦章铁鞭歌呈景缦楼太守》
清代·冯云鹏

王铁枪，威名扬，十荡九决人莫当。斗鸡小儿视晋王，斩其来使如犬羊。

末帝昏乱枭鸱张，屡建奇勋匿不彰。老臣冤愤摧忠肠，授以劣卒驱沙场。

失守中都败递坊，招讨一死梁即亡。谁拾此鞭犹收藏，赤心报国金煌煌。

中都在注西南乡，递坊之镇不能详。荒祠古墓风悲凉，嗟哉梁亡，招讨不亡，人死留名鞭亦香。

令我拂拭心徬徨。凛凛犹见王铁枪。

作者简介：冯云鹏，字晏海，江苏通州人。有《扫红亭诗集》。